Imtella' Awwissu 24, 2021 Rapport: Fiorella Pace F'dawn il-jiem tinsab f'Malta minn Ruma relikwa ta' San Duminku. Din ir-relikwa, li tikkonsisti fil-kranju ta' dan il-qaddis, waslet fi tmiem il-ġimgħa u se tagħmel ftit jiem f'Malta hekk kif l-Ordni Dumnikan madwar id-dinja qed tiċċelebra t-800 sena mill-mewt ta' San Duminku. Relikwa ta' San Duminku li tinżamm fil-Monasteru tas-Sorijiet Dumnikani ta' Monte Mario f'Ruma nġiebet Malta s-Sibt li għadda u f'dawn il-jiem kienet fil-Knisja Dumnikana tal-Lunzjata l-Birgu. Għal din l-okkażjoni, it-toroq madwar il-Knisja Dumnikana tal-Lunzjata l-Birgu żżejnu bil-pavaljuni. Wasal Malta wkoll il-Majjistru Ġenerali tal-Ordni Duminkana, Fra Gerard Francisco Timoner. Il-pirjol tal-Knisja Dumnikana tal-Lunzjata fil-Birgu, Patri Aaron Zahra, qal li l-wasla ta' din ir-relikwa għal ftit jiem f'Malta qed issir minħabba li din is-sena l-Ordni Dumnikana madwar id-dinja qed tiċċelebra t-800 sena mill-mewt ta' San Duminku. Qal li l-komunità Dumnikana tal-Birgu kienet waqqfet kumitat biex jipprepara ċ-ċelebrazzjonijiet marbuta ma' dan l-anniversarju, li minħabba l-pandemija kienu ta' sfida. "L-ewwel ħaġa li ħdimna fuqha li tinġieb din ir-relikwa tant prezzjuża għall-Ordni tagħna u għall-Knisja Kattolika li hija l-kranju ta' missierna San Duminku, jiġifieri l-biċċa ta' wara tar-ras ta' San Duminku li tinsab fil-monasteru tas-sorijiet Dumnikani ta' Monte Mario f'Ruma. Din ir-relikwa kienet inqatgħet mir-ras ta' San Duminku li nsibu ġewwa Bologna u tinsab f'dan il-monasteru li xogħolu hu li jippriżerva r-relikwi tal-qaddisin Dumnikani", qal il-Patri Aaron Zahra. Matul il-ġurnata tat-Tnejn sar pellegrinaġġ bir-relikwa fil-knejjes Dumnikani ta' Malta u filgħaxija saret ċelebrazzjoni speċjali fil-Knisja tal-Lunzjata tal-Birgu. It-Tlieta, fil-Knisja tal-Birgu wkoll, il-Majjistru tal-Ordni Dumnikan se jmexxi quddiesa solenni għall-familja Dumnikana kollha fl-okkażjoni tal-aħħar Tlieta ta' San Duminku.